《古砚歌》
清代·张允垂

临安王气黯然歇，金盘玉碗嗟沈没。独有洞天一片珍，搜剔云沈琢诗骨。

彭蠡之水康郎山，奇人往往生其间。奉常律吕群议辟，苕霅栖迟一第艰。

吹箫度曲亦何有，垂虹亭畔空回首。谁识当时制作材，赏心惟数武夷叟。

西马塍边墓草荒，我曾酾酒吊斜阳。小朝廷祗苟活耳，如公那许来回翔。

摩挲斯砚增叹息，杨范楼辛虚左席。假若携持上玉堂，也应视草辉鸾掖。

寂寞人间六百春，宣和博古早成尘。武康山石永不灭，墨花点点同坚珉。

作者简介：张允垂，字升吉，号柳泉，娄县人。嘉庆辛酉拔贡，历官杭州知府。有《传砚堂诗存》。